[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000004", "text": "so\u0302namlyfraOct 6, 20212 min read"}, {"text_idx": "#000007", "text": "Nofel Graffig.... be \u2019di un o\u2019r rheiny?"}, {"text_idx": "#000008", "text": "Peidiwch a\u0302 gadael i unrhyw un ddweud wrthoch chi fod darllen comics yn beth drwg, achos nonsens llwyr ydi hynny! Coeliwch neu beidio, ond mae \u2019na andros o lot o oedolion yn hoffi eu darllen hefyd, felly tydyn nhw ddim o reidrwydd \u2018mond yn betha\u2019 i blant."}, {"text_idx": "#000009", "text": "Nofel graffig yw hon yn o\u0302l ei disgrifiad. Does \u2019na ddim llawer ohonyn nhw yn y Gymraeg eto (er y dylai fod!) ond yn syml iawn, maen nhw wedi rhoi\u2019r gyfres, a ymddangosodd yn wreiddiol yng nghylchgrawn Mellten, at ei gilydd mewn un llyfr o ansawdd uchel iawn. Mae darllenwyr heddiw yn cael eu sbwylio o gymharu a\u0302 beth oedd ar gael flynyddoedd yn o\u0302l! Dwi\u2019n falch iawn o roi hwn i eistedd ar fy silff lyfrau yn So\u0302n am Lyfra HQ."}, {"text_idx": "#000010", "text": "Fast-forward tua 2,000 o flynyddoedd i\u2019r dyfodol. Mae ras fawr yn y gofod ar fin cychwyn, sef Cwpan Manta 4002, ac mae \u2019na griw go rhyfedd o raswyr o\u2019r blaned Cymru Newydd yn barod i gystadlu am y tro cyntaf (mae hi reit braf meddwl y byddwn ni fel Cymry \u2018Yma o Hyd\u2019- hyd yn oed yn y flwyddyn 4002!)."}, {"text_idx": "#000011", "text": "Does gan Iola, y peilot, a\u2019i chriw Meew, Alun, Tezu, a Branwen ond un dymuniad \u2013 i ennill rali\u2019r gofod. Tybed a fyddan nhw\u2019n llwyddiannus? Rhaid i mi gyfaddef, o weld eu llong ofod pren, ia, PREN, dwi\u2019m yn rhy siw\u0302r am hynny!"}, {"text_idx": "#000012", "text": "Tra mae\u2019r cystadleuwyr amhrofiadol yn brysur yn ceisio peidio cael eu hyrddio i ganol yr haul, mae \u2019na gynlluniau sinistr ar waith yn y cysgodion. Pwy yw\u2019r grw\u0302p o ddihirod sy\u2019n ceisio taflu llwch i lygaid pawb? Beth yw pwrpas \u2018y peiriant\u2019 a beth sydd gan meicrodon blin i wneud hefo hyn i gyd?"}, {"text_idx": "#000014", "text": "Yn sicr! Os da chi \u2013 fel fi \u2013 wrth eich bodd efo anturiaethau sci-fi, gyda digon o hiwmor, mi fydd hwn yn apelio. Mae llawer o elfennau sy\u2019n fy atgoffa o Star Wars, Star Trek a nifer o sioeau eraill. Dyw\u2019r ras Manta 4002 ddim yn rhy annhebyg i\u2019r Pod Racing yn Star Wars: The Phantom Menace (film sy\u2019n cael lot gormod o stick, gyda llaw!)."}, {"text_idx": "#000015", "text": "Mae safon y gwaith arlunio yn wych \u2013 yn lliwgar, llawn manylion a jest yn edrych yn hollol cw\u0302l basically! Gan mai comic ydi o yn y bo\u0302n, mae\u2019r gwaith darllen yn cael ei rannu\u2019n bytiau bach, sy\u2019n ideal os oes well gynnoch chi lai o waith darllen trwm (ond mae o i gyd yn adio i fyny yn y diwedd, felly mae darllen comic YN cyfri fel darllen go-iawn!)."}, {"text_idx": "#000016", "text": "Dwi\u2019n gwbod mod i fel to\u0302n gron yn rhygnu \u2019mlaen am y diffyg dewis o lyfrau i fechgyn 7-11 oed, ond mae\u2019n wir. RHAID cael mwy o bethau sy\u2019n apelio, felly dwi\u2019n hapus iawn i weld y gyfres yma\u2019n ymddangos."}, {"text_idx": "#000019", "text": "Nid ydym yn gyfrifol am gynnwys gwefannau allanol."}, {"text_idx": "#000021", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}]